**Spicul**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fratelui Dochim și sorei Vera Cojocaru,

fratelui Vasile și sorei Sveta Guștiuc.

În spicul grâului e frică

Să nu se frângă de pe pai,

Dar când privirile-și ridică

E cel mai fericit pe plai.

Văzând azurul fără margini

Cu versul apei de pe nori

Și-n jur ca sute de catarge

Alți înălțați și roditori.

Și iar, scăpând de vânt, s-apleacă

Îngenunchind ochii-n pământ,

Iar viața-i pare-așa săracă

Când e țintită spre mormânt.

Că-i miezul nopții, că-i amiază

În anotimpul zgomotos

Inima lui îi pendulează

Când înspre sus, când înspre jos.

Îl râd neghinele trufașe

Că nu-i în stare-a sta pe loc

Și cu flori roșii și gingașe

S-arate tuturor un foc.

Iar el, cu modestie multă,

Le-admiră măiestria-n stat

Și predicile lor ascultă

Căci el e-așa neînvățat!

Ci din secvențe guralive

Spicul se clatină ușor

Când cu dureri de substantive

Și când cu verbele de dor.

Nu poate bucurii să strângă

Din țănțoșiri și înălțări

Simțindu-se atât de singur

De-aici și peste depărtări.

Când tremurând se roagă-n șopot,

Când doar oftând din suflet greu

Ca limba stranie de clopot

Ce cheamă-un om la Dumnezeu.

Doar, uneori, parcă îi vine

Un vis albastru și senin:

C-o palmă-n Dragoste-l susține

Cu bogăția lui din sân.

Victor Bragagiu